"Astăzi, președintele PPE, Manfred Weber a revenit acasă. În următoarele zile, Bucureștiul va deveni capitala politică a Europei", a spus Nicolae Ciucă.
"Bine ai revenit la București, Manfred Weber! Găzduirea congresului PPE este o onoare deosebită pentru România.
La invitația PNL, capitala noastră găzduiește cea mai mare familie politică europeană. Sunt așteptați 13 șefi de state și de guvern, alături de peste 1500 de delegați din 44 de țări, pentru a participa la trei zile de dezbateri cruciale pentru viitorul Europei.
În această perioadă tensionată, ne concentrăm asupra siguranței economice, a dezvoltării și creării de locuri de muncă, dar și asupra apărării și securității europene.
Agresiunea Rusiei împotriva Ucrainei ne reamintește importanța conservării păcii și a democrației, iar România va continua să fie un pilon de stabilitate democratică în Europa.
Astăzi, ne aflăm într-un moment de răscruce, iar deciziile noastre vor influența viitorul României. Prin unitate și acțiune solidară în cadrul PPE, suntem hotărâți să construim un viitor mai sigur și mai prosper pentru întreaga noastră comunitate europeană", a spus Nicolae Ciucă.